khistorydata/jeongjo-sjw-relations huggingface dataset:
정조 23년
己未十月十五日午時上御重熙堂禮房承旨同副承旨入侍時右副承旨徐有聞同副承旨金羲淳假注書呂東植記注官金景煥承膺祚以次進伏訖上曰吏曹草記果已來呈乎羲淳曰俄纔到院而未及入啓矣上曰注書出去持入也賤臣承命出持入上曰入之覽訖命書批答敎曰贈職下批今日政爲之事分付可也命書榻敎曰抄啓文臣金熙洛方有御製較寫之役本職臺銜許遞又命書榻敎曰同副承旨許遞前望單子入之待下批牌招察任命退承史以次退出
정조 23년
行都承旨李集斗病行左承旨李尙度坐右承旨申獻朝坐直左副承旨鄭尙愚陳疏徑出右副承旨徐有聞坐直同副承旨未差注書洪奭周病金啓溫仕假注書呂東植仕直事變假注書尹孝植仕
정조 23년
李尙度啓曰行大司憲權裕未肅拜執義沈奎魯掌令鄭澣南惠寬持平柳遠鳴呈辭持平一員未差監察茶時之意敢啓傳曰知道
정조 23년
傳于申獻朝曰諸承旨持公事入侍
정조 23년
傳于申獻朝曰聞慶縣監入侍
정조 23년
吏曹口傳政事聞慶縣監李義述堤川縣監李喆祚相換
정조 23년
傳于申獻朝曰未下直守令當日辭朝
정조 23년
申獻朝啓曰堤川縣監李義述憲府旣已署經諫院則大司諫閔昌爀獻納李垿牌不進司諫高宅謙在外正言姜浚欽未署經只有正言李東冕一人無以備員署經何以爲之敢稟傳曰未署經者除署經使之行公仍卽牌招
정조 23년
申獻朝啓曰吏曹郞廳來言臺諫有闕政事取稟傳曰明日爲之
정조 23년
鄭尙愚以兵曹言啓曰專經武臣講官加抄啓人員別單書入之意敢啓傳曰知道
정조 23년
鄭尙愚以備邊司言啓曰關西後運襦衣一百四十五領紙衣一百領照數稱量木綿紙品竝爲看審監封逢授於齎去禁軍處沿路輸運及本道頒給等節更爲各別嚴飭之意敢啓傳曰知道
정조 23년
鄭尙愚以壯勇營言啓曰本營牙兵等私獵於高陽地矣中虎一頭捉得封進而捉虎軍姓名別單書入之意敢啓傳曰知道
정조 23년
徐有聞以禁衛營言啓曰本營千摠閔致協身病甚重勢難察任改差何如傳曰允
정조 23년
徐有聞以禁衛營言啓曰本營哨官李在天身病甚重勢難察任改差何如傳曰允
정조 23년
漢城左尹曺允大疏曰伏以臣半載居藩百疣叢身未效涓埃之報孤負委寄之恩尋常愧懼若無所容早晩顚沛臣亦自知果以昏謬之致竟陷罔測之科嶺海鈇鉞理難倖逭而幸賴聖度天大嚴誅不加恕其愚迷施以薄罰臣方如夢得醒轉罪爲幸屛伏私次泣數前愆以爲息黥補劓之圖無復貪榮希祿之戀不自意夤緣倖會遽蒙特敍罔功之賞繼自天隕臣實惝怳莫省所以夫追聖祖龍潛之蹟撫神后虹流之址奎藻炳烺穹碑揄揚者寔出於大聖人追遠之孝思螻蟻賤臣旣未能終始斯役有何尺寸之勞而一例恩命比數董事之臣惶感之極不敢逡巡冒入淸禁祗受文皮滿心慙悚當復何居滌瑕未幾甄錄如故三日之內除旨聯翩銀臺華銜未蒙違逋之勘京兆新命又叨佐貳之任臣震惕感泣益不知措躬之所也噫臣之罪犯已悉仰陳於向來爰辭今何敢輒有覶縷而大抵人臣之所以藉手事君者莫先於嚴隄防一事耳凡係惡逆親屬無論年歲久近其在明張之義宜加防守之嚴而乃使逆姪任其行止以至於釣海渰死卽是臣平時玩愒不善管束之罪而屍身之不能搜拯檢驗之不得如例又何等疑慮之端也固當卽地嚴査詳細登聞而事會時急慮不及此遽因褊裨送探只憑土兵納招率爾馳啓辭意泛忽前後處事節節顚妄一則臣之罪也二則臣之罪也大僚請罪遣辭至嚴尙今追思捫心以悸以若所犯獲免重戮在臣身極知僥倖而今此誤恩又何爲而荐降也格外濫賞尙切衷情之恧蹙節次華貫尤非意望之攸及豈敢自比於細過微眚之乍罷旋敍者類而揚揚冒出抗顔周行也哉反覆思量承膺無路玆敢短章呼籲披瀝肝血伏乞天地父母念臣罪名之至重察臣踪地之難强將臣新授職名亟賜收還仍治臣按藩不職之罪以安私分以肅朝綱不勝幸甚臣無任云云答曰省疏具悉卿其勿辭行公
정조 23년
戶曹參判李基讓疏曰伏以臣之母墳在於廣州地而臣三載邊門反面屬耳不敢言私久闕灑掃猥膺專對之命出疆之期未滿一旬今當遠離益切霜露之感玆不得不猥陳短章仰瀆崇嚴伏乞聖慈俯垂鑑諒特許往省俾伸至切之情不勝大願臣無任云云答曰省疏具悉卿其依所請往省
정조 23년
左副承旨鄭尙愚疏曰伏以臣母方在臣兄致愚任所而卽聞臣母素患痰癖之症挾感陡劇胸膈牽痛轉側須人寒熱交作咳喘兼苦食飮全却症形危劇專伻來報促臣歸視臣方寸如灼按住不得玆敢拜章徑行伏乞聖慈俯垂矜諒亟遞臣所帶之職以便救護仍治臣擅離之罪以肅朝綱千萬幸甚臣無任云云省疏具悉爾其勿辭往護
정조 23년
副修撰金熙周疏曰伏以臣卽接鄕信則臣父素患風痰之症當此寒節挾感添劇委頓牀笫飮痰全却臣自聞此報私情焦灼按住不得玆敢短章自列徑尋鄕路伏乞聖慈俯垂鑑諒亟遞臣見帶之職俾便往護仍治臣擅離之罪以肅朝綱焉臣無任云云省疏具悉爾其勿辭往護
정조 23년
己未十月十六日辰時上御誠正閣諸承旨持公事入侍聞慶縣監同爲入侍時行左承旨李尙度右承旨申獻朝左副承旨鄭尙愚右副承旨徐有聞假注書呂東植記注官金景煥承膺祚直閣金近淳聞慶縣監李義述以次進伏訖獻朝讀奏全羅監司趙宗鉉狀啓金溝縣令李英紹到任事尙愚讀奏江原監司南公轍啓本濫騎驛馬捉送人無乎事尙度讀奏江原監司南公轍啓本罪人韓錫裕洪川縣到配事分書判付訖命義述進前敎曰年幾何義述曰六十三歲矣上曰爾旣年老而程途稍遠得無難乎義述曰本邑距京爲三百八十里無甚遠矣上曰沈屈之故以副望點下而若以衰憒之致不能善爲則將奈何義述奏對之際語多做錯有聞曰聞慶縣監李義述奏對之際做錯非細推考何如上曰依爲之出擧條命書榻敎曰聞慶縣監李義述畿湖守令中令該曹口傳相換尙度曰未下直守令當日辭朝事命下矣未肅拜諫院臺諫牌招以爲守令署經之地何如上曰依爲之出擧條命退諸臣以次退出
정조 23년
行都承旨李集斗坐行左承旨李尙度坐右承旨申獻朝坐左副承旨李儒慶坐右副承旨徐有聞坐直同副承旨崔獻重坐直注書洪奭周病金啓溫仕假注書呂東植仕直事變假注書尹孝植仕
정조 23년
徐有聞啓曰明日殿坐相値視事頉稟之意敢啓傳曰知道
정조 23년
李尙度啓曰來二十一日朝參日次矣敢稟傳曰停
정조 23년
李尙度啓曰行大司憲權裕未肅拜執義沈奎魯掌令鄭澣南惠寬持平柳遠鳴呈辭一員未差監察茶時之意敢啓傳曰知道
정조 23년
李尙度啓曰御營廳將官來言今日本廳軍兵日次私習云矣敢啓傳曰知道
정조 23년
傳于申獻朝曰諸承旨待公事入侍
정조 23년
徐有聞啓曰來二十一日輪對日次矣敢稟傳曰當次人與前次受點人皆令明日待令可也
정조 23년
申獻朝啓曰禮曹參議徐美修入來肅單書以軍銜旣入闕中本職不爲肅謝事甚未安推考警責何如傳曰以已遞之職銜書呈反面肅單有關格例況見任不過該曹之參議則昔有郞通時先爲階梯職者亦皆以將通銓郞力辭於漢學敎授等漫任乎近來朝廷之上四維未張反於似此猥雜屑越之處義無難爲之駭然甚矣此啓辭捧納承旨推考當者禁推可也
정조 23년
傳于徐有聞曰在外承旨許遞前望單子入之
정조 23년
承旨前望單子入之李儒慶崔獻重落點
정조 23년
備忘記植松萬戶洪命龍下直長弓一張長箭一部片箭一部筒兒一箇賜給
정조 23년
傳于徐有聞曰上齋生進旣命先爲應講於明日如今冬晷勢難於一日內旣講又製上齋生應製退行於再明日卽令泮長知委俾無會且歸之弊
정조 23년
有政吏批判書徐龍輔服制參判李書九進參議尹光普病右承旨申獻朝進啓曰判書服制參議病不來小臣獨政未安何以爲之敢稟傳曰仍爲之以宋知濂爲持平權爲判尹徐邁修爲知義禁李仁行爲禁府都事
정조 23년
兵批判書李在學參判金履翼參議朴奎淳病參知李貞運入直進左副承旨李儒慶進大護軍李得臣護軍李祖承副司果黃俊彦竝單付
정조 23년
以徐美修囚單子判付內分揀放送爲良如敎
정조 23년
李尙度以都摠府言啓曰副摠管兪漢謨以武臣堂上朔試射試官訓鍊院晝仕出去之意敢啓傳曰知道
정조 23년
李儒慶以備邊司言啓曰今番使行時祔廟進賀表勅書順付謝表方物移准謝表當爲三度而日前草記時移准謝表漏落於草記之中臣等不審之失萬萬惶悚而日字已迫表文業已撰出故一體單子書入之意敢啓傳曰知道
정조 23년
己未十月十七日辰時上御誠正閣諸承旨持公事入侍時行都承旨李集斗行左承旨李尙度右承旨申獻朝右副承旨徐有聞記事官金啓溫假注書呂東植記注官承膺祚記事官李存秀直閣金近淳以次進伏訖獻朝讀奏江原監司南公轍狀啓勿待罪事有旨祗受事書判付訖命書榻敎曰王大妃殿進御順氣養胃湯自明日停止上曰左承旨年今幾何尙度曰六十三歲矣上曰向來疏辭熟於朱文從當詳問矣上曰禮議肅單之以軍銜書呈者緣何而致此云耶有聞曰見職卽銓曹之階梯也故有難遽然承膺而然云矣上曰此甚駭然矣豈可以銓曹之當次竝與禮議而先引不自處之義耶嫌於見任之自處而書以已遞之軍銜者雖以官方言之亦不成說矣假使前銜是該曹參議則其將以何官書入乎古之銓郞何等極選而亦未聞以漢學敎授等階梯職先爲自引之例矣近來事每多如是豈可成說乎仍命書政院啓辭批答訖上曰判義禁果是實病云耶有聞曰未能的知矣上曰如可强力則使之行公而呈辭則還給也命書榻敎曰二十日次對進定於明日命退諸臣以次退出
정조 23년
行都承旨李集斗坐行左承旨李尙度坐直右承旨申獻朝坐左副承旨沈象奎坐右副承旨徐有聞坐直同副承旨崔獻重坐注書洪奭周病金啓溫仕假注書呂東植仕直事變假注書李允謙仕
정조 23년
李尙度以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
徐有聞啓曰九月二十一日輪對官司䆃寺僉正鄭存玉禮賓寺參奉具駿遠鄭尙勳瓦署別提宋得輝掌苑署別提李命求十月初一日二十一日輪對官宗廟署令趙鎭順李羲文直長黃仁紀社稷署令李宇炯吏曹正郞李東煥中樞府都事李章玉養賢庫兼主簿李敬參承文院博士洪百儀尙衣院直長李興運東氷庫別檢李鼎圭議政府司錄李㬖中學訓導黃萬齡來待矣傳曰入侍
정조 23년
傳于李尙度曰大臣備局堂上引見
정조 23년
刑曹參判前望單子入之李冕膺落點
정조 23년
以左議政沈煥之焚黃呈辭傳于申獻朝曰給由馬澆奠床備給
정조 23년
沈象奎啓曰右邊捕盜大將柳孝源以訓鍊都監中軍明日習陳出去矣所佩命召及大將牌傳令牌何以爲之敢稟傳曰仍珮往來
정조 23년
以李儒慶囚單子判付內分揀放送爲良如敎
정조 23년
有政吏批判書徐龍輔服制參判李書九進參議未差右承旨申獻朝進以鄭大容爲工曹參判閔光暹爲廣興令工曹佐郞李羲文仍任事承傳宗廟令沈周賢掌樂主簿李潢相換再政以韓淳爲智陵參奉
정조 23년
兵批判書李在學進參判金履翼參議朴奎淳病參知李貞運入直左副承旨沈象奎進以李長喆爲黃海水使李漢鼎爲訓鍊僉正副護軍鄭尙愚單付
정조 23년
傳于徐有聞曰漢學文臣殿講居首副司果趙得永專經文臣殿講居首成均館學諭金聖灝專經武臣殿講居首軍器寺正洪達三依定式各兒馬帖一隻賜給
정조 23년
沈象奎以備邊司言啓曰頃因江原監司南公轍狀啓橫城安峽兩邑太還姑爲從略準折換作之意覆啓行會矣卽見該監司狀啓則以爲橫城還穀中太一種多至萬餘石一戶所受或爲七八石或爲五六石辦納之節極爲艱辛租粟則不過爲二千五百餘石種子口食每患苟艱安峽太還六千餘石比之民戶亦爲偏多而小豆則只爲三百餘石種子分糶每有不足故兩邑穀簿詳加斟酌民情穡事互相較量枚擧事狀有所陳聞非不知穀名換作之在所難愼而今又以此數中更加減剋則實非從民願救邑弊之道橫城太還中一千石則以租一千二百五十石準折換作二千石則以粟二千四百石準折換作安峽太還中一千石以小豆七百五十石準折換作事請令廟堂稟旨分付矣兩邑太還之有難一時換作前已覆奏而道啓論列又復如此可知其民邑事情之有不獲已第念各種之從便收捧雖似省弊正穀之多數貯蓄終必食效苟欲漸次變通亦豈無措處之道而覆啓知委之後復煩陳請殊涉未安該道臣推考使之依前行會施行今年換作外餘數待明春或移轉他邑而量宜裒益或換錄衙門而平均分留以爲方便矯救之地一體分付何如傳曰允
정조 23년
李尙度以備邊司言啓曰卽見江原監司南公轍災實分等狀啓則尤甚名色不爲擧論原州等七邑置之之次寧越等十九邑置之稍實仍以爲本道今年穡事近年中稍豐而關以東諸邑依山傍海雖大登之歲降續瘠薄之地磽确淤洳之處間或有初不付種者又或有付種而未穫等災名而晩移禾穀之被損亦爲無處不然事目災八十結外不足災一百十一結八十五負三束依數準許推奴徵債亦係擾民之端限明秋防塞事竝請令廟堂稟旨分付矣分等依狀請施行加請災結較諸畓摠參以年事不至過濫與推奴徵債防塞事一體許施何如傳曰允
정조 23년
行都承旨李集斗坐行左承旨李尙度坐右承旨申獻朝坐左副承旨沈象奎坐直右副承旨徐有聞坐直同副承旨崔獻重坐注書洪奭周病金啓溫仕假注書呂東植仕直事變假注書李允謙仕
정조 23년
徐有聞啓曰明日方物封裹相値視事頉稟之意敢啓傳曰知道
정조 23년
李尙度啓曰行大司憲權裕持平宋知濂未肅拜執義沈奎魯掌令鄭澣南惠寬持平柳遠嗚呈辭監察茶時之意敢啓傳曰知道
정조 23년
李尙度啓曰知義禁徐邁修除拜後過三日不爲出肅依定式推考警責仍卽牌招何如傳曰允
정조 23년
傳于沈象奎曰騎馬二匹立之史官二員待命
정조 23년
傳于李尙度曰諸承旨持公事入侍
정조 23년
徐有聞啓曰明日方物看品處所以何處爲之乎敢稟傳曰便殿爲之
정조 23년
內醫院都提調前望單子入之李時秀落點
정조 23년
沈象奎啓曰壯勇大將申大顯以本營習陳明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 23년
呂東植拿處代以南吉寬爲假注書
정조 23년
傳于徐有聞曰今聞奉命行回奏外營鄰近處邑校稱以橋梁或水桶所用持判官勿禁帖四出勒斫士庶邱木在在未免濯濯年復年來愈往愈甚云者豈不駭然之甚乎雖曰應用之不可已者其可縱校行惡不之禁戢乎近於莫重植木之節朝家一心憧憧以朝家爲園寢植本欲望其蒼鬱之心反隅於鄰邑士庶各愛其山松榟之心彼士庶見困者之心果如何旣往雖不必一一追加嚴懲此後鄰邑私養山斫取樹木一款各別嚴禁雖於橋梁所用亦勿以判官一張禁帖施行必皆關由外使又必錄其株數以待來頭奉命摘奸時憑考事分付外使處亦令畿伯遍飭華城鄰近邑雖有華城勿禁帖除非外使公文之許施者切勿施行事曉諭民間俾知此諭之亦出於爲所重
정조 23년
傳于徐有聞曰昨日日次殿講比較儒生欲於後次殿講同爲比較更思方物封裹看品殿座在於明日矣凌晨臨殿酬應則一也純通儒生三人以講比較應製箋賦排律古詩居首人亦以製述比較試官明日入來人中右相禮戶判爲考官讀券官入直閣臣玉堂爲參考官對讀官處所熙政堂爲之事分付
정조 23년
李尙度以義禁府言啓曰成均館司成李錫夏藝文館檢閱李存秀等推考事傳旨啓下矣李錫夏今方待命拿囚而時任閣臣勿爲拿囚載在大典通編李存秀留置待命所待開座捧供之意敢啓傳曰今番則分揀放送可也
정조 23년
傳于徐有聞曰坐直承旨入侍
정조 23년
以李錫夏囚單子判付內分揀放送爲良如敎
정조 23년
以金喆修李游夏任百禧柳𣽤李惟采安益謙李敬參李泰熙朴昌擧囚單子判付內分揀放送爲良如敎
정조 23년
以李國世徐良輔李彬柳英逵囚單子判付內分揀放送爲良如敎
정조 23년
沈象奎以壯勇營言啓曰依下敎本營燈籠軍降定前哨官柳命源分揀之意敢啓傳曰知道
정조 23년
沈象奎以備邊司言啓曰卽見黃海監司朴基正災實分等狀啓則尤甚名色不爲擧論海州等七邑置之之次黃州等十六邑置之稍實仍以爲事目災二百結外不足災四百六十一結二十九負七束特許加劃後錄諸條竝請令廟堂稟旨分付矣其一江都所送選武布依近例代錢輸送事也其一牙兵入防停止事也其一推奴徵債限明秋防塞事也分等依狀請施行年事雖幸豐熟濱海素多斥鹵加請災結頗爲精約準數劃給以爲分俵之地江都選武布之代錢輸送牙兵入防之停止俱有近例與推奴徵債防塞事竝爲許施何如傳曰允
정조 23년
李尙度以義禁府言啓曰前奉事李得賢抱川本鄕定配事承傳啓下矣李得賢京畿抱川縣本鄕定配而以承傳內辭意具罪目依例發遣府羅將押送配所之意敢啓傳曰知道
정조 23년
日次儒生殿講上齋生應製御考榜排律三上進士趙良鎭進士李在璣三中進士金熙臣進士蔡弘臣生員李鐸遠草三中進士蔡弘一三下進士金鎭白次上進士崔景遠進士南履默進士柳之羽生員鄭東元進士安錫良違生員金會淵箋三中進士趙學愼草三中生員趙豐鎭三下一進士南鼎寬三下二進士李鍾夏三下進士李志淵進士趙經鎭草三下生員沈鍈進士趙庭和進士宋雲載生員權徹次上生員崔弘岳生員洪仁榮生員李羲贊進士權徽違生員李尙愚進士柳佺生員鄭夏容進士李鎭華進士鄭信龜進士李漢崇生員尹命炫古詩三上進士成烈生員李英玉三中進士申在陽三下進士柳之和進士趙匡鼎進士崔楨勳生員洪志燮進士朴宗薰進士韓羽奎生員成永愚生員沈英錫進士南秉寬進士洪達榮進士李在誠生員高光明進士許明次上進士李基善進士吳彦先進士具駿遠進士李益進士李鋐進士李河運筆怪進士任存常賦二下進士崔壽亨李東師具康三上生員宋文晦張漢栻三中進士李大圭任履周生員李在修安榮進士洪範龜沈性孝生員尹日逵三下生員鄭國輝進士李運英生員李元默進士洪善容草三下李翼舜進士李光顯生員趙鎭翼進士成致商生員黃仁紀任壽益進士姜世望生員金種和次上生員李若洙金愚淳進士李明鎬朴鍟李義實李需光生員金宗壽進士鄭洪祖李義用生員李箕采進士李憲李壽淵生員李永運進士李英源韓海昇生員兪益柱進士李㷞閔宗爀生員朴義和尹永燮吳霑進士朴鼎休李道在權應錫李濟鉉閔致孝沈湜林昌鎭生員權定仁進士李恒齡金處明生員尹致赫進士金周默權大觀生員尹浚違進士沈英鎭李如愚安光宇生員李大在敢肅使者進士崔壽亨二下璧加觴而首稽韓何禮於馬前大夫殿於從戎君子恥於上人兵前風而載趨使乎使乎肅之受之弓兮以袂蔆也甲而俛首晉大國而楚亦自退舍而以禮厭干戈之相尋想玉帛之歸好人臣禮於敬跪擬兩君之樽俎車七百而夕蒐不幸遇于中原養流睇而賈勇范疏首而行陳及巢車之相薄外臣至余周旋嫌發夢於月中且免胄於風下行人來以好意帶騂騂而勞止時方交於董蒲心實貺於周弨其君亦其好禮戰陳間而爲是倚南風而薄嘻其謝也而可拜論等威猶寡君說禮樂亦我家惟介者其異諸蓋嘗聞之軍旅事擐躬而方殷儀拳曲難持鳴鼓非其奏金異昔日之賓价雖君命之面承亦王事之身佩來女尹而敬撎手至地曰禮也賴而得此君靈可也簡於戎儀山河闊於拜塊我先君以文敎麋孟諸而孰獻馬華注而方逸南汜蹙於竭鼓何以有此波及塵且上而甚囂時亦非其整暇師有期於孟驂受非日於管胙受言藏之載好翩其反矣無然麾子重而試看欒也嘗有何言春秋戰亦有義鄢之役而夸論同題進士李東師二下濮之役曰敬事昔我文之敎也駕初稅於日中胄敢免於風下弓何爲兮楚价漢湯湯而肅之執大國之風烈答盛意之勤摯家敦說而氏郤肅君命於新佐隨武豸而用惕伯游長而疇讓曾以禮爲敬輿願余及乎老成鼂治戎於鄢陵遜楚君之三遇巢車塵而甚囂附跓日而恭趨芊子降兮北渚目渺渺而欽余君之靈兮及此又遠貺而延佇不以鄙於外臣肇錫美於君子鞭弭事於兩國何暇講於禮貌蹲七札而莫誇服三强而知自汾河間而整暇我不敢曰多上董吾君之戎事匡覇國之洪功旣上下之輯睦乃申之以和敬拘原力而敢論莅盟禮以亦可惟辭令之用順使在間而良苦臨南風而磬折是以有夫三肅懼甲冑之不敬謝弓弨之優渥集禮義之干櫓辮貞亮爲初服中原武而互競臣獨以之修夸援右枹而結貽望左轅而容與能知敬於寡君敢不然於鄰國山河圓於表裏以謙讓而爲得嗤拜賜於孟明仰退舍於先公貪天功而夙戒受君惠而敢忘館三日而又此皆數子之力耳拚璇題而拜手欽麟筆之昭揭同題進士具康二下烏號貺於百朋鹿鳴宜於三拜反不重於將軍亦有抗於天子今莫可以磬折躬一甲而擐之盍將謝夫君辱請以見乎軍禮君使臣其以禮在軍中則必肅旣武夫之如虎非巽者之似蠖不當屈而若屈太恭近乎恥辱軍旅判於俎豆臣在邦而講熟朝三遇于楚子弓以遺而致曲忘衛弨之藏諸譽周靺之矯如俄過前而暫趨又慰之以傷乎諼相厄於敵國君子人而待予得承敎而謝命當稽首而拜手非我主而且敬況使者之乂來吾有手而有膝若無難於折節曰其事於所愼禮不可以一失金胄高而雲壓鐵甲堅而山重如一着而自輕信其服之不稱無巽節於閫外有嚴律於師中山如坐而擧手非我倨而師尊志敢慢於十乘禮則然於三軍非其時於擎跽奉鞭弭而周旋豈無人於大楚苟易地則皆然旣有受於古人寧自壞於外臣方立兵於兩國使在間而亦宜詎一毫之或失儘三肅之固可君毋瑕以爲傲儀自餘於治書籩豆間而折腰介冑士而又臂拚璇題而景仰臣百拜而掇蕪門聽長者車七言二十韻排律進士趙良鎭三上曾聞陶巷頗回車五柳高風尙起余王子興乘溪雪棹孟郊肩聳㶚橋驢春山雨後相求際流水聲中獨坐初塵榻久懸何日掃席門多轍古人如陳公投轄常驚座薛客無輿孰訪居花徑不曾爲掃灑跫音時復待空虛今朝好雨知時節是日招朋寄尺書稚子將多迎客喜老妻已待不時儲千峯雨意雷聲去百和花香霧氣餘多病獨愁常闃寂故人相見或虛徐杜陵野老方相待許氏良朋且莫疎花榭俄過留客雨蓬門初啓臥吾廬耳傾前路轔轔響眸拭長亭歷歷墟李白不來空月色老蒼皆結挽衣裾汀葭玉露寧怊悵渭水江雲正捲舒淸意未攀攬轡范高人如待過公蘧賢人久對孔融座長者幾多陳子閭黃鳥呼朋初伐木靑泥煮飰更登菹從容笑語離思苦顚倒衣裳阻衣紓移日寂聽瀼水宅俄然車響轉階除同題進士李在璣三上殷殷雷動碧山虛聲象車音側聽余巷北衝泥勞杖屨屋中愁濕冷琴書谷跫虛堂欣生聽山雨疎燈悵索居向日文院稱獨步如雲才子與同車五陵花鳥誇連駟天寶朝廷喜得輿故國音信春盡後任城物色雨過初林柯倂坐鶯交濕江郭微明火獨噓愁意欲成秋雨句病情新覺故交疎前溪渺渺乘舟戴小屋寥寥下榻徐主簿家中飛尺簡便輿郭外訪荒廬門鷄泥陌心初卷繫馬春枝意有餘是日門庭頻起聽故人聲息定何如曳時橐橐尙書履珮處鏘鏘學士魚虛寂聞來生遠響闐轟驅去到空除雨中竝載曾聞郝闕下無聲錯認蘧花落虛階方起掃蘭薰小室欲生裾閑情野客同爭席詩意騷人已策驢一病江湖嗟老矣十年車馬未歸歟梅軒墨紱吾朋在蓽戶朱輪此日於歌就停雲三發歎獠奴雙捧玉蟾蜍米賤家家酒盞寬七言古詩進士成烈三上白雪千樹梅花叟手折梅花放歌歡放歌一曲前山春老農驅牛出牛欄朝耕石田草離離暮耕桑畦露漙漙鳩鳴屋上桑麻靜荒樹村村惜雨乾蔥湯麥飯療飢苦病湯難澆酒戶寬主翁口涎盈盈樽少婦手艱粒粒盤豳州古野周豐年百畝黃雲一夕看田夫野圃九月禾織女機絲八月萑一斗雲子三錢直家家夜舂色可餐撫腹童謠田四隣含哺翁眠日三竿千倉萬倉如山積箇箇無憂白屋寒明酒共謀廚下婦新釀曉汲前川灘一壺二壺浮蟻白一盃一盃流霞丹鴨頭漢水回波祿優優大酌無艱難倚樽田叟舞傞傞獻觥村兒步跚跚浙東長腰人不貴散入酒泉波漫漫農謠互答乘醉發聖坐深宮五絃彈同樂昇平時太康蟋蟀寒床月團團白玉米潔滿村廩紅杏花深布江干老夫醉後歌正長是心閑處是身安同題生員李英玉三上去年歲儉米如金瀼市一斛易一紈今年歲登米如泥松店一錢博一簞着處釃酒用斗卮家家社醉扶黃冠天子上辛祈年夙十行課農宣農官野出耜耒犂星踏雨足陂塘春水漫是秋太史書大熟千村篝籔齊山巒田家作米趁亥市日夜車輸兼馬搬取錢方擬私債償貿市先謀公賦完農戶賤出如流水民生得穀非一端汲女賃水容易粒樵者鬻薪能加餐拾穗遺秉歸甁盎取此釀酒都無難煥室解羃醇味潑寒朝揷芻醲香蘭新醪處處迭相邀嘉賓四座羅罍盤常時苦恨用淺酌從此傳觴深且寬鸚盃弇弇枵其腹鯨吸遲遲沁入肝恰似洞庭無限酒春波渺然君山剜豐年酒戶容如許然後親朋罄交懽村兒始覺眼孔大醉客寧愁喉易乾溶溶大酒復大殽佐以宜城馬頭饅盞兮盞兮重爲告美制長飾太平觀
정조 23년
己未十月十九日辰時上御誠正閣諸承旨持公事入侍時行都承旨李集斗行左承旨李尙度右承旨申獻朝右副承旨徐有聞同副承旨崔獻重假注書呂東植記注官金景煥承膺祚以次進伏訖獻朝讀奏慶尙監司申耆狀啓幽谷察訪金奎祥到任事集斗讀奏平安監司韓用龜啓本義州府反庫事尙度讀奏北兵使李潤謙狀啓行營留防事分書判付訖尙度曰昨日次對擧條中多有錯雜誤書處又於前營將鄭光賓照律傳旨亦不書以下義禁府揆以事體萬萬可駭臣之不能照察曚然捧入不勝惶悚而當該假注書呂東植所當重勘本院請推之外無他可施之罰何以爲之乎上曰其所不識東西可謂愈往愈甚大抵專由於不能小心之致眞所謂非其才之罪爲先令該府嚴囚待下敎捧供以聞可也出擧條命退承史以次退出
정조 23년
己未十月十九日辰時上御便殿左副承旨入侍時左副承旨沈象奎假注書呂東植記注官金景煥承膺祚以次進伏訖上曰泮長及待命史官入侍賤臣承命出傳與行大司成李晩秀記事官洪奭周金啓溫偕入進伏上曰泮長持此御題與史官往泮中試取以入可也命退諸臣以次退出
정조 23년
己未十月十九日初更上御便殿坐直承旨入侍時左副承旨沈象奎右副承旨徐有聞假注書呂東植記注官金景煥記事官李存秀以次進伏訖上曰泮中進去史官持收券單子入來可也賤臣承命出傳記事官洪奭周金啓溫持收券單子進伏象奎讀收券二百三十五丈命入試券敎曰招致檢書官及閣吏以爲修正榜目之地可也御考訖敎曰優等人則錄送於泮中入直郞廳許俾卽知委以爲早朝待令之地可也賤臣承命出傳命書榻敎曰入格儒生明日待令命退承史以次退出
정조 23년
行都承旨李集斗坐行左承旨李尙度坐右承旨申獻朝坐直左副承旨沈象奎坐右副承旨徐有聞坐同副承旨崔獻重坐直注書洪奭周仕金啓溫仕直事變假注書李允謙仕
정조 23년
藥房都提調李時秀提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
李尙度啓曰行大司憲權裕持平宋知濂未肅拜執義沈奎魯掌令鄭澣南惠寬持平柳遠鳴呈辭監察茶時之意敢啓傳曰知道
정조 23년
沈象奎啓曰檢閱李存秀留置待命所草記分揀放送事批下而該府不待傳旨啓下徑爲放送事甚疎忽不可無警當該行公堂上推考何如傳曰允
정조 23년
傳于沈象奎曰侍衛毛具
정조 23년
傳于徐有聞曰入格儒生入侍
정조 23년
傳于沈象奎曰考覈承旨入侍
정조 23년
南吉寬在外代以尹致永爲假注書
정조 23년
傳于申獻朝曰右承旨入侍
정조 23년
徐有聞以左議政意啓曰御覽方物還下白細苧布九匹黃細苧布七匹白細綿紬八匹黃細綿紬五匹滿花席十張雜彩花席十張黃花席八張白綿紙三百六十九卷極擇改備仍爲看品其餘物種同爲封裹之意敢啓傳曰知道
정조 23년
徐有聞以議政府左議政意啓曰今日方物看品時六曹堂上當爲進參而兵曹堂上闕參揆以事體極爲未安當該不參堂上施以譴罷之意何如傳曰允
정조 23년
沈象奎以備邊司言啓曰卽見咸鏡監司具㢞報本司辭緣則以爲同仁堡新設烽燧一坐把守一坐而烽把將卒紙衣當從額數磨鍊烽燧則今年三領明年二領把守則今年二領明年一領依他鎭堡例逐年分給以此計之則今年當給爲五領明年當給爲三領依此數磨鍊輪年下送云矣該堡把今旣新設則紙衣之加請磨鍊自有他例之可據一依所報之數輪年下送之意分付該廳後運紙衣前已發送此則從速措備因便下送以爲趁卽分給之地何如傳曰允
정조 23년
李尙度以義禁府言啓曰承政院假注書呂東植爲先令該府嚴囚待下敎捧供以聞事傳旨啓下矣呂東植方在堂后入直云待替直拿囚之意敢啓傳曰知道
정조 23년
李尙度以刑曹言啓曰執義沈奎魯所啓文忠公河崙是何等元勳名相龍彬之非其祖而冒稱直孫者萬萬駭悖令攸司照律嚴繩事批旨內依啓事命下矣取考律文則大典通編軍士還屬條有曰冒錄忠義衛者杖配河龍彬決杖一百後平安道朔州府定配所押送之意敢啓傳曰寧有冒稱之常情乎藉或其然均爲文忠之孫也必是該府之不能照察以公律收贖放送可也
정조 23년
泰安郡守玄重祚疏曰伏以臣跡本單寒姿又拙劣一無技能百不肖似而特蒙我聖明拂拭之恩出入臺垣二十有餘年矣當官蔑報效之勞遇事多僨誤之失居常恧蹙如不自容況於昨秋以後忝叨言地至于八朔之久而隨逐行隊滾度時日了無一半分仰答而俯塞者則臣於是乎倥倥無用之實畢露於聖鑑之下矣然而我殿下不惟不賜斥罰乃反恩遞未幾而復授臣百里分憂之任前席召接辭敎鄭重奬臣以善居臺職勉臣以克治民事有若以臣爲足可堪任者然臣拜辭丹陛惶汗浹背殆不省置躬之地也噫我殿下夙宵耿耿只是憂民一念見一事之爲弊於民則憫憫然必思其祛聞一言之有補於民則汲汲焉如恐不施懇眷惻怛之至誠苦心不懈益勤臣嘗於前後賓筵仰聆聖敎者亦屢矣今當芻牧之寄苟於絲毫之末幸有以少裨我民邑則庶可爲酬報涓埃之道而奈臣才智見識本來淺短縱欲自效於殫竭尙懼不免於罪戾則顧何能蘇殘起弊以對颺聖意之萬一也哉第臣莅任不遠其在一方生靈之流來疾苦有未及遍察周知而適有目下民情之不得不趁卽仰徹者玆敢不避猥越冒瀆崇嚴惟殿下垂覽焉湖西諸邑中獨本郡稅米從前輸納於江都矣自今戊午春始爲移納於京司則京司所入之人情雜費比諸江都之納幾乎倍多故其時稅納監色猝當許多不足之數充納無路乃以此狀呈于地部自地部關于營邑則營邑之臣計無奈何遂諗于衆民論報京司以其不足者分數加斂於結夫仍爲定式此蓋不獲已之事也臣於下來後取考文跡則當年田畓實結合爲一千六百五十餘結稅米太及三手米所收合爲七百石零而元上納爲五百七十石其餘一百三十石是江都納時船價雜費數也今京司上納船價雜費乃爲二百石零則比前不足果爲七十石零故每結加斂定式爲六升五合臣於是復取大典通編及戶曹雜費磨鍊事版詳細叩籌以準則其爲數也果如是矣然則今此不足之數旣未可以他穀彌縫又不可責徵於監色其所加斂於結夫勢固然也而但伏念民情狃於故常惑於創始況施之以加斂之目乎此邑以江都納之故元來徵稅之數雖云比他邑頗歇自前如是爲常者不知爲幾許年所而忽地加徵則惟彼蠢愚之民不識裏面事勢安得無疑議之心乎疑則生怨議則致謗彼焉可以戶諭家說而使之曉然耶臣於此事反覆思惟則其所善處之道實無自營邑可以變通者而凡事有本有末正其本而後其末可治也蓋江都納之移爲京納臣雖未詳其委折之輕重如何第伏見關文所下則初因華城留守所奏以本府餉需支放之不足姑令有裕間移劃矣繼因地部所啓自華城而又移爲京納矣此邑稅納之當初劃定於江都者必有所以而然今若爲華城所重姑爲移劃則華城與江都不甚懸殊而至若京納則人情與雜費若是其過加自京司視之於此於彼雖若無異同自外邑計之則所入多寡不啻較然此邑所納之穀較數歲之中不過爲三四百石則其數不甚多矣爲此四百石穀之充補於京倉而忽改外邑積年常行之規以至貽民弊而致民怨則其爲所損反有大焉況四百石之數自江都移用於京司亦非甚難何必使外邑變其例而直納之然後爲可耶然則此邑稅穀依大典輸納江都而勿復使之直納京司者上也不然則依華城府所奏姑爲移劃於華城次也不然則京司雜費之元來濫多者量宜裁減比諸江都之費無甚過加者又其次也惟此數條之外更無他道已納兩年之加斂雖不可論而目今民心猶未能釋然伏願亟下臣於有司之臣爛加商確卽令稟定使此海隅殘氓無有稅納加徵之弊則邑事大幸生民大幸且臣於舟橋船稅穀裝載事竊有愚見敢此附陳焉凡各邑稅穀之必於三月內裝發乃是法典定式而一自舟橋船再運三運之後近則過六七月遠或至八九月此非徒船漢輩逗遛遲滯之致亦其勢固不得不然而以此之故其爲列邑弊端不一而足蓋近來民習每於捧稅之時鮮有能趁期備納者雖泊船浦口限日徵督尙患其稽緩況裝發之限旣退而緩矣惟彼觀望之民豈肯前期於數三朔之間而爭先來納哉是以貧而懦者食其穀而艱其辦富而豪者販其利而拒其納遷就於牟糴之時而與之竝督拖及於新穀之際而不撤舊科吏或緣奸民多妨農此已成莫大之痼弊而若其早納先捧者則留積等待經春過夏傷損耗縮無異陳穀於是乎爲監色者恐其虧欠於上納預先加厚於斂捧此亦必至之事也又況重載船運捨却春和日暖之時每在夏潦風高之後則往往臭載勢難必無而舟橋船漢之於再三運也期限已晩心忙意促必也貪程趲進無所難愼致敗之患未必不由於是向日羅州稅船事亦豈非可監者乎且沿邑護送之設法意至重故計給糧米公費甚多責立監校民弊亦大而有不可顧而恤之此乃不得已之擧也然而以其有再三運之故自三月至九月長時等待殆踰半歲則其爲費也爲弊也尤豈不倍蓰於前乎臣伏見大典通編則有訓局船再運限以五月初旬過限則令該邑募私船裝發之文而今此舟橋船則初無定限雖過十月之後必等待而後已故致有此弊伏願更令廟堂另加商量舟橋之船定其邑數只許一番裝載後勿許再運三運再運三運之邑竝令依前以地土船裝發於三月限內而再運三運如不可不許則依訓局船例定限一以重稅穀裝載之法一以除外邑無窮之弊焉抑臣又有所冒昧仰陳者沿海之邑例有內醫院卜定蛇油丸製納之規蓋其輪回當次爲二十年一度也今年本郡適當其次故臣按考前例則其所入藥蛇幾爲四五百箇而使民人捕捉計邑之戶或一統一箇或三統二箇分定責納臣雖知其爲民弊無他可施之道故依前規收捧已爲製藥封進而第其蛇之爲物非可以綱羅罝罻獵圍而取之者也搜之未易得得之未易捉且非其種則不合藥非生取則不堪用而其所捕納之期每在八九月之間蛇多穴處故民乃廢耕廢穫遍山遍野而終不能如意捕捉程限已迫鞭扑隨之又不可逃免於是乎收聚價錢旁求以貿則其中或有捕得者輙索高而售之畢竟一蛇之價多至三四兩如或監製官下隷及邑吏輩從中點退其大小則又不無人情之費假使一統一箇每戶徵納幾爲一兩錢通而論之一劑丸不過十餘斗封進而費民錢殆千有餘金矣然則民間苦役孰有甚於此者特其輪次稀闊且封進有所重故人不敢怨咨而每當卜定限則一境之民騷擾則甚矣夫國家之責徵於民者雖土産常獻之物必給其本價或蠲減他徭俾有所償其勞而今此捕蛇則以其至難至苦之役曾無所給價蠲徭之惠者實有違於我聖上視如傷之本意亦願俯詢於有司之臣此後蛇油丸當次之邑則許減其相當民役俾無偏苦之弊幸甚且有事屬鄰境而弊在目覩不得不仰達者平薪鎭者卽古之監牧而自甲寅年罷牧場設營屯仍割數三邑土地開鎭分界屬之本營者也當初罷牧設屯之時任事者之不善擧行姑捨勿論只以見今民弊言之列邑則一結所收之米無過二十三斗而該鎭境內則不問田與畓一結多至五十餘斗雖過豐歲民無甔石之餘列邑則良丁之民各有分隷苦歇異役番納殊時而該鎭軍伍則非但額多丁少所屬偏於一營或有一室三四丁則每當收布之際數十餘金一時倂徵者多且稅船候望護送之節雖雄州大縣不無其弊而至於該鎭則監校差立輪責於數少之民民無終年安業之暇其他種種弊端難以悉擧以此民不堪其苦皆願還屬於諸邑而無處告愬將至有渙散之慮蓋其設置排布及凡百酬應與郡縣無異而只有需用之費別無區劃之資則其斂民無節固亦必至之勢而凡諸公納其色品之高厚催科之迫急與鎭屬輩憑藉侵剝之苦有不可禁止若是則民安得聊生而不至於騷怨耶竊伏念此鎭形便初無係關防要害者而居然大設衙門廣置部曲不恤隣疆之割裂不計國用之損費者專爲本營置屯之故而今其弊乃至於民不奠安則屯將不久自廢而鎭亦無所恃矣是豈朝家開鎭置屯之本意也哉臣聞外邑之有營屯者多矣而當其收稅之時或自營差遣人員或自邑收捧上納民不言苦稅亦無損然則此鎭之設徒見其無益有害而旣設之鎭不可遽言其罷伏願亟令廟堂講究其祛弊之方俾居民無渙散之患營屯有設置之效焉今臣所言或因稅納與進獻事或係舟橋司及營屯甚知難重未宜論列而弊關民情妄陳至此僭越之罪固無所逃至若邑瘼之有涉煩瑣者亦不敢塵徹以增其猥屑之誅焉臣無任云云省疏具悉爾以侍從出典芻牧不待勤諮之擧能以邑弊民瘼有此疏陳今日酬應雖煩覽卽賜批以示嘉尙之意而稅納之昔彼今此尙有鳧鶴之歎況京納所費甚於島輸云乎湖西稅運之愆期必由舟司船人之逗遛日前飭諭果然不錯蛇油丸之弊亦必然矣平薪鎭事罷牧設屯弊反甚焉則烏在其蠲減該寺稅總之意乎竝令廟堂劃卽回啓其中可以詳覈者亦卽拔例擧行以爲期於蘇弊之地
정조 23년
己未十月二十日辰時上御熙政堂藥房入診方物封裹看品日次儒生殿講比較上齋生製述比較試取入格儒生同爲入侍時行都承旨李集斗行左承旨李尙度右承旨申獻朝左副承旨沈象奎右副承旨徐有聞同副承旨崔獻重記事官洪奭周金啓溫記注官承膺祚記事官李存秀以次進伏訖上曰方物則承旨二人下去擧行抽栍戶判亦爲檢飭也象奎有聞承命看品訖象奎曰今日當爲七試官而一員未備何以爲之乎上曰侍衛中騎郞誰也象奎曰趙夢璟云矣上曰不必備員置之可也仍敎曰都堂封裹時戶判不可不進去試官則減下宜矣命書榻敎曰讀券官趙鎭寬都堂進去代兵曹判書李在學爲之仍敎曰兵判出去改服後入來也在學曰臣於日前宮城巡審時見景秋門守門將入接處在於門與墻之間而非但年久頹傷柱短簷低廣不滿數間高不過一丈莫重宮城之內所見極爲未安分付戶曹略加修葺似好故敢此仰達矣上曰依爲之出擧條引儀唱試官以下行禮試官右議政李時秀禮曹判書金文淳兵曹判書李在學大司成李晩秀直閣金近淳副校理洪樂安修撰朴崙壽以次入庭行禮訖陞殿進伏時秀曰昨今日氣稍寒聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰藥房日次啓辭以知道書出可也獻朝承命書之時秀曰旣承藥院批旨醫官等使之入來許診何如上曰置之時秀曰表文規式例爲四行而丙辰年因禮部知委添一行爲五行矣自今以後事面與前有異且見回還進賀使所謄勅書亦皆用四行今番表文亦以四行磨鍊似爲合宜故敢此仰達矣上曰依爲之出擧條時秀曰陳賀方物緣由咨誤以謝恩方物撰出故今方改撰而此是已爲啓下者故一邊出草一邊仰稟矣上曰誰所撰出也時秀曰文衡撰進矣上曰卽爲改撰而自政院催促考覈可也時秀曰都堂封裹今日殿座相値何以爲之乎命書榻敎曰都堂方物看品封裹坐起雖値殿座仍爲擧行仍敎曰卿則就坐比較儒生使之應講而應製儒生自政院頒紙使之製進入格儒生頒賞後入侍可也假注書尹致永進伏有聞曰上下注書備員登筵而假注書尹致永無端追入事體所在誠甚未安所當重勘而本院請推之外無他可施之罰何以爲之乎上曰推考可也出擧條進士趙琮鎭金碩鉉金用默等以次進講訖上曰金碩鉉之講善爲矣以如許老儒突誦大篇不錯一字豈非雄經乎命存秀呼碩鉉新來訖崙壽樂安持懸題紙進伏命文淳書賦題原泉答徐子限八刻尙度跪啓請宣敎宣敎官懸題訖上曰申飭禁漏每刻來告而雖不可過限亦不當草率呈券以此令諸生知悉試官則權退試所承旨外史官輪回交替而出榜前儒生勿爲出送考券時許令圜視一依前日更試例事分付仍命入格儒生等頒賞引儀唱入格儒生四拜訖應製儒生趙良鎭等八人以次進奏姓名命退至布帳內製進又命入格生陞殿進士金熙臣等以次進奏姓名命退出通禮跪啓禮畢試官承史以下竝權退
정조 23년
己未十月二十日午時上御熙政堂右承旨同副承旨入侍科次同爲入侍時右承旨申獻朝同副承旨崔獻重記事官金啓溫記注官承膺祚記事官李存秀讀券官李時秀金文淳李在學對讀官金近淳朴崙壽洪樂安以次進伏訖上曰時限已過限後儒生卽爲出送考券時儒生許令陞殿可也命考券時秀曰試券中有誤爲踏印處當該收券官當拿問嚴處矣上曰分揀可也上曰都承旨入侍賤臣承命出傳行都承旨李集斗進伏上曰考覈承旨入侍賤臣承命出傳左副承旨沈象奎右副承旨徐有聞進伏上曰考覈文書催促今日內雖難爲之各別嚴飭可也命坼榜訖陞殿儒生等先退命呼新恩新來仍命獻朝書傳敎曰今十月朔日次儒生殿講純通上齋生製述居首比較進士金碩鉉又爲純通進士具康又爲居首日次講有特敎賜第載在通編且別爲比較竝直赴殿試講純通比較入格進士趙琮鎭金用默賦二下進士崔壽亨李東師七言二十韻排律三上進士趙良鎭李在璣七言古詩三上進士成烈生員李英王竝直赴會試講通生員任壽益李猉峻許綜李志淵進士韓允鎭各給二分箋三中進士趙學愼比較時限後令內閣比等於入格儒生施賞獻朝曰儒賢之特贈爵諡例有致祭之擧故儒臣韓元震贈職後賜祭之尙今未行甚是欠事贈職宣誥後致祭似好矣上曰依所奏爲之而不必出擧條以定奪書出可也仍命退諸臣以次退出
정조 23년
行都承旨李集斗坐行左承旨李尙度坐右承旨申獻朝坐左副承旨沈象奎坐右副承旨徐有聞坐直同副承旨崔獻重坐直注書洪奭周仕金啓溫仕直事變假注書李允謙仕
정조 23년
徐有聞啓曰來二十五日朝參日次而國忌齋戒相値頉稟之意敢啓傳曰知道
정조 23년
徐有聞啓曰明日拜表相値視事頉稟之意敢啓傳曰知道
정조 23년
申獻朝啓曰行大司憲權裕持平宋知濂未肅拜執義沈奎魯掌令鄭澣南惠寬持平柳遠鳴呈辭監察茶時之意敢啓傳曰知道
정조 23년
以京畿監司徐鼎修狀啓左議政沈煥之龍仁出往時監司以下各務差使員陪行一竝除之事傳于徐有聞曰大臣初拜焚黃之行應爲之格例不可太簡依例備待之意回諭
정조 23년
沈象奎以御營廳言啓曰本廳軍色從事官尹命烈謂有身病連爲呈遞屢度申飭終不行公以致價布捧上之愆期揆以事體極爲未安令該府拿問處之何如傳曰允文從事設置之法何如而近來有名無實一任其取便不惟該營受弊其弊歸於外邑軍民寧不駭痛之甚乎此後或以武郞替役又或遲滯捧下之文從事官施以違制之律如是嚴飭而該將臣掩護不卽草記則其將臣亦使都相草記論罪事書付三營壁上以爲遵行之地可也
정조 23년
以尹命烈囚單子判付內付過放送爲良如敎
정조 23년
徐有聞以承文院都提調意啓曰本院提調近甚數少且或有故今此使行回咨査對等事俱難擧行行上護軍李祖源判中樞府事金載瓚兵曹判書李在學議政府右參贊徐邁修行護軍李祖承漢城府左尹曺允大行護軍李益運金達淳竝還差刑曹參判李冕膺兵曹參判金履翼行承政院左承旨李尙度行護軍兪漢謨戶曹參判李基讓漢城府右尹李翊模前參判尹行元亦爲差下使之察任何如傳曰允
정조 23년
李集斗以司饔院監膳提調意啓曰漁夫貢人等呼訴內冬節已屆魚族深入設網屢日勢難捉得將至闕供之境云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代封可也
정조 23년
沈象奎以兵曹言啓曰今十月二十一日武臣賓廳講書日次而中日相値不得爲之之意敢啓傳曰知道
정조 23년
己未十月二十一日辰時上御誠正閣諸承旨持公事入侍時行都承旨李集斗行左承旨李尙度右承旨申獻朝左副承旨沈象奎右副承旨徐有聞同副承旨崔獻重記事官洪奭周金啓溫記注官承膺祚記事官李存秀以次進伏訖獻朝以吏房無公事先退集斗讀奏全羅監司趙宗鉉啓本靈巖郡反庫事有聞讀奏黃海監司朴基正啓本公都會設行事命書判付象奎尙度獻重以無公事竝先退命書御營廳草記批答訖敎曰此草記招致三營從事官分付而亦令備局載之謄錄向來飭敎之後又復如是廟堂何不察飭乎此意另加分付奭周承命出傳上曰備局有司堂上入侍出榻敎賤臣承命出傳與有司堂上李書九偕入進伏上曰向來咨文當以賀儀爲辭而聞以謝儀製送今番又踵前誤云果何故耶書九曰今番始覺其如此取考向來草本則果然而彼中似或以此執頉矣上曰其時誰所看檢而若是不察耶書九曰其時非不査對而全然不察近來則文衡主管槐院事務矣上曰雖文衡何能盡知格例而此專由於無事知之吏而然矣書九曰近來槐院吏隷所見果寒心書員只是六人而全無解事者至於今番事非特咨文之做錯而已向來表文之當爲四行者亦以五行爲之此亦矇未覺察而然矣上曰彼中亦不無以此執頉之慮今番使行時使之善爲說辭好矣使行今雖未返而事旣追覺則循例齎去初不照檢之罪不可無一番論勘矣書九曰首譯事亦甚駭然矣上曰今番下番玉堂所製進表文多有妄發處矣古例非時急撰出之事則元無分排於玉堂下番之例而近來則轉成謬習至於使行表文皆用此例藝館擧行亦豈不駭然乎書九曰前則表文撰出後公事提調例爲看詳大臣亦爲照檢後入啓矣今番則因其忙急提調亦未及看過云矣上曰大臣之照檢於此等文字自是古例雖以近例言之先朝末年陳賀設行之時箋文撰進每多急速其時大臣如麟漢之不文世所共知渠亦不自居而文衡撰進之箋文一筆句抹使之改撰爲文衡者亦不敢以此引義蓋公堂體例之嚴有如是矣近來則雖知製敎所撰大臣亦不欲可否卽此可見紀綱之不如古矣三代以前道之以德齊之以禮三代以後德禮之外又有刑焉已可見世級之漸降今也則非但德與禮之不行竝與刑法而蕩然無餘刑者非必謂刑罰之刑所以維持紀綱者卽刑也之綱之紀卽爲治之具而譬之於今人之着網中前繫若緊結則初雖有拘束之難其在收斂精神實有惺惺之效紀綱之有關於收拾整頓可以反隅於是矣今則入而居家旣無拘檢出而立朝仍又放倒畢竟將至何等貌樣乎大抵近來弊習非必傑驁放縱不欲做國事而然也雖欲做事不知可做之方此蓋無事之時不曾講究而然矣仍敎曰湖南年分比丙辰摠所加請爲幾結耶書九曰較丙辰似添三千餘結而大抵比所料則未免太過故以七千餘結爲定數矣上曰回啓今雖允許該道臣若又加請則勢又不可不準許而廟堂亦必難於遙度此草記姑爲置之卿旣句管該道出言于右相更爲往復該道臣較計停當後卽爲回啓俾無疏請狀請之紛紜可也仍命退諸臣以次退出
정조 23년
行都承旨李鼎揆在外行左承旨曺允大坐直行右承旨李翊模坐左副承旨沈象奎坐右副承旨徐有聞坐直同副承旨未差注書洪奭周仕金啓溫仕直事變假注書李允謙仕
정조 23년
沈象奎啓曰行大司憲權裕持平宋知濂未肅拜執義沈奎魯掌令鄭澣南惠寬持平柳遠鳴呈辭監察茶時之意敢啓傳曰知道其中持平柳遠鳴事取便尤無狀講製減下之後未嘗一番登筵當此寒殿酬應之時不知詣臺之道者處義果何爲哉中批下敎勿施可也
정조 23년
傳于徐有聞曰三使臣留待
정조 23년
傳于徐有聞曰三使臣入侍
정조 23년
沈象奎啓曰諸承旨持公事入侍事命下矣臣等今方詣閤而後日次次對進定於今日次對日持公事入侍例不得爲之何以爲之敢稟傳曰仍爲入侍大臣備局堂上引見
정조 23년
沈象奎啓曰今日拜表時兩司無進參之員除在外未肅拜傳旨未下外呈告人員竝卽牌招何如傳曰無故行公之臺諫不爲入來豈有如許道理乎何必催促自可入參請牌勿施
정조 23년
沈象奎啓曰卽者義禁府都事來言議政府右議政李時秀今方待命於金吾門外係是大臣去就敢啓傳曰知道
정조 23년
沈象奎啓曰卽者議政府錄事來言右議政李時秀以爲罪著不愼震懍靡措逬出胥命恭俟嚴誅云仍納命召何以爲之敢稟傳曰勿待命事遣史官傳諭仍傳命召卽爲入來參班事一體傳諭
정조 23년
承旨前望單子入之李鼎揆曺允大李翊模落點
정조 23년
曺允大啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 23년
徐有聞啓曰知義禁徐邁修旣入闕中不爲肅謝直爲出去事甚未安推考警責何如傳曰允
정조 23년
臺諫前望單子入之大司憲宋煥箕大司諫李尙度執義趙弘鎭司諫朴崙壽掌令洪李益洙獻納金熙周持平南履翼康聖翊落點
정조 23년
刑曹參判左右尹禮曹參判工曹參判前望單子入之刑曹參判李益運左尹金達淳右尹鄭大容禮曹參判李集斗工曹參判姜彝正落點
정조 23년
吏曹口傳政事以洪樂游爲禮曹參議韓用鐸爲兵曹參議修撰單南履翼仍任事承傳兵曹參議單李貞運參知單韓用鐸
정조 23년
兵曹口傳政事護軍李集斗副護軍申獻朝崔獻重竝單付
정조 23년
持平南履翼啓曰臣於見職豈有一分堪承之望而今日拜表伏奉先參班後謝恩之命雖不得不進參而臣旣經掌憲揆以格例勢難仍冒請命遞斥臣職答曰依啓仍任前職
정조 23년
徐有聞啓曰今日諫臺以憲府不備旣出合啓姑停之望而執義趙弘鎭追後詣臺又以諫院不備出姑停望矣合啓事體至爲嚴重所當同爲入來依例傳啓而不此之爲一日之內兩司各出姑停事未前有極爲可駭臣等之不能察飭萬萬惶悚而當該兩司諸臺不可無警竝從重推考何如傳曰不當呼望而呼望政院之責不捧姑停則何以呼望乎卿等推考
정조 23년
以京畿監司徐鼎修啓本罪人李得賢抱川縣到配事傳于沈象奎曰近來上齋生皆從繩墨製必可讀講亦突誦未嘗有責備之可言而或値通方外之節製或當到記寬限之時必也此等之類混入未免貽羞於太學者寧不駭痛之甚乎然而其在作成之道不必永棄李得賢姑爲分揀各項罪名未誦諸篇定限使之一一突誦一同知館事捧講草記然後許赴講製之試此後未及突誦全一經而冒赴講席致有現發則皆當用得賢此例令泮長嚴飭
정조 23년
徐有聞以弘文館言啓曰本館上番闕直事甚未安應敎尹序東副校理洪樂安閔命爀竝卽牌招以爲推移入直之地何如傳曰允
정조 23년
沈象奎以兵曹言啓曰羽林衛將徐有建五衛將李性淵曺允植俱以身病無望供職呈狀乞遞領軍輪番之任不可久曠竝改差何如傳曰允
정조 23년
沈象奎以訓鍊都監言啓曰本局分授都城彰義門西邊第五城廊近處體城三間許頹圮處今已畢築女墻仍爲始役把守軍兵撤罷之意敢啓傳曰知道
정조 23년
沈象奎以義禁府言啓曰京畿監司徐鼎修啓本抱川縣定配罪人李得賢到配事判付內姑爲分揀事命下矣李得賢分揀放送事分付該道道臣之意敢啓傳曰知道
정조 23년
己未十月二十二日辰時上御熙政堂諸承旨持公事入侍大臣備局堂上引見入侍三使臣同爲入侍時行都承旨李集斗行左承旨李尙度右承旨申獻朝左副承旨沈象奎右副承旨徐有聞同副承旨崔獻重記事官洪奭周金啓溫事變假注書李允謙記注官承膺祚記事官李存秀左議政沈煥之右議政李時秀行禮曹判書金文淳兵曹判書李在學戶曹判書趙鎭寬知訓鍊徐有大刑曹判書李義弼行護軍申大顯李得濟申大謙李漢豐吏曹參判李書九刑曹參判李冕膺行護軍李益運副應敎趙弘鎭冬至兼進賀正使金載瓚副使李基讓書狀官具得魯以次進伏訖煥之等曰日氣稍寒聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣上曰承旨中無公事房先退有公事則讀奏可也尙度讀奏忠淸監司李泰永啓本罪人等同推開坐事命書判付上曰禮兵房承旨先退拜表時三品以下外位整齊待次對罷後卽爲行禮次對則代房承旨擧行可也象奎有聞先退集斗獻朝獻重以無公事先退上曰次對爲之煥之曰今番使行時臣等擧行事事昏謬至於日前咨文事而尤不勝惶悚矣上曰日前右相以此筵奏而昨又詳聞於有司堂上矣大臣則不親細務何必以此過引而雖文衡亦豈能悉諳格例乎凡係格例間事專在吏胥之擧行而近聞槐院絶無掌故之吏云此亦豈不可悶乎煥之曰此事則固非但下吏之罪而專由於臣等之不察矣上曰向來使行入去後彼中以此爲問云此亦辱國矣煥之曰今番使行表咨文修正入啓時稽緩顚錯屢煩飭敎臣等不能致謹之罪固已萬萬震惶而槐院開坐時取考今年七月使行時詔書順付謝恩咨文則當有表而無方物乃以方物進獻之意爲辭送呈于禮部大是不審而使臣屢爲査對亦無一言正其誤循例齎去其所做錯俱關國體不可以事過而無警咨文撰出當該文任及不能覺察之當該使臣竝施譴罷之典首譯矇然不爲提告亦甚駭然待其回還令攸司科治何如上曰依爲之時秀曰咨文是何等重事而如是錯誤乃於使行回還之時始爲覺悟者實是前所未有之事臣亦屢參査對而漫不審愼誠萬萬惶恐到今旣覺之後不可只罪撰出之文任臣與査對時參坐諸堂竝被譴罰然後國體可尊矣上曰卿言是矣自卿等難免不審之責而大官異於庶僚雖不處分該院公事堂上施以不敍之典其時參坐槐院堂上越俸一等考覈承旨罷職拜表日査對進去政府六曹諸堂從重推考可也出擧條時秀曰臣獨未蒙勘當逬出胥命矣仍退出上曰注書出去大臣去就知來而其時公事提調之誰某備堂中一人出去問之也益運先退冕膺以其時考覈承旨退出煥之曰平安監司韓用龜災實狀啓有草記回啓之命而臣旣登筵可以稟處故敢此仰達矣其狀本以爲龍岡等七邑雹傷霜損之災合爲一百二十八結二十九負而今年本道年分以丁未比摠實結之不足者爲六百三十餘結則比摠之外以其餘結依例俵災有不暇論矣在前如此之時災結仰請亦有已例被災一百二十八結二十九負特許劃下事請令廟堂稟處矣以本道地方之廣大以今年秋事之登熟百餘結摠之得此補彼似爲無難而旣因舊頉之未充以致新災之請劃則亦難强令準摠從實許減不無已例依狀請施行何如上曰依爲之出擧條煥之曰慶尙左水使金爀以寧海漂民事狀請該府使閔師宣罪狀令廟堂稟處矣師宣初不審愼之罪已被勘處今無可論而該水使以管下一守令之勘律遽請廟堂之稟處者雖緣其不識事體亦甚未安慶尙左水使金爀從重推考原狀啓置之何如上曰依爲之出擧條上曰此外更有可以稟處者乎煥之曰無之矣上曰卿則就座諸宰中奏事人進前可也文淳曰開國功臣辛克禮後孫辛坪日前呈單以爲其墳墓祠版間經兵燹不得尋訪云矣上曰開國功之如河文忠諸人似當不祧而聞或有不然者此等人自朝家許復立主實合於追念勳舊之道其時元勳不祧之誰爲誰否竝入於開國靖難佐命三勳而見漏於不祧者一一詳問後日登對時稟處可也益運還奏曰臣方出問則伊時無公事提調故文書監進提調替行云矣命書榻敎曰七月使行時承文院公事提調未及差出云譴罷現告以其時文書監進提調捧入鎭寬以其時提調先退上曰臺諫事駭然矣拜表時無端不參寧有如許事體各別催促膺祚承命出還奏曰姑未及入來矣煥之曰今日拜表時兩司諸臺當爲參班而皆懸病不來及夫賓對有命法座早臨諸臣奏事之後仍令臺諫進前屢度催呼竟無登筵之人臺閣體例何等嚴切而常時行公旋犯占便之嫌者揆以朝綱極爲未安旣行公而今日不參班之諸臺竝施罷職之典何如上曰依爲之出擧條命書榻敎曰臺諫中未肅拜人許遞與未差之代前望單子入之待下批牌招先參班後謝恩煥之曰拜表時東西成班法例卽然而今日軍銜擧案中書進字者不過一兩人其在朝體不可無警耆社諸堂及衆所共知情病外不爲參班之人捧現告竝推考何如上曰依爲之出擧條命使臣進前載瓚等進伏上曰卿等將爲萬里行役須善爲往返也上使則向來事不免於欠敬敬之反爲懈忽則此等處之每每疎闊誠悶然矣副使則聞灣府一境尙有遺愛云可知其善做矣爲之嘉尙書狀則少年也必當善爲不必加勉而凡事莫如守法奉公四字近聞邊禁蕩然云今番則必須各別禁斷而雖以燕貨一事言之今行若或有踵舊翔踊之弊貿遷之際必用一切之法然後非但有補於一時實爲益國之道若或以尙方物種之不得不貿用者憑藉刁蹬則雖至闕捧決不可因此闊狹矣至如書冊之禁旣有常板何必廣冊而近亦不無漸弛之慮此又不可不申嚴矣今番朱書之購貿自當別論而至於周易古經則予之苦心必欲復舊蓋此書旣爲聖經之首而朱子嘗因晁氏之說改定王輔嗣本見今印行者則與朱子之意大異此宜有一番釐正之道故當貿之書昨令內閣有所錄付矣果已受去乎得魯曰昨果受去矣載瓚曰彼若以封冊事爲問則何以爲對乎上曰依近例善對也命賜使臣煖帽及臘劑諸種載瓚等先退允謙回奏曰大臣今方胥命云矣上曰然則注書之所知入者政院何不爲啓辭也命書榻敎曰右議政胥命啓辭不卽書入之在院承旨一竝遞差又命書榻敎曰承旨前望單子入之待下批牌招察任又命書榻敎曰禮曹兵曹參議之代令該曹口傳差出待下批先參班後謝恩又命書榻敎曰詞訟不可曠任與諸曹亞卿未差之代前望單子入之待下批牌招先參班後謝恩仍命退諸臣以次退出
정조 23년
行都承旨李集斗坐左承旨未差行右承旨李尙度坐行左副承旨李翊模坐直右副承旨沈象奎坐直同副承旨韓用鐸坐注書洪奭周仕直金啓溫仕事變假注書李允謙仕
정조 23년
沈象奎啓曰行大司憲宋煥箕掌令李益洙洪持平康聖翊在外執義趙弘鎭呈辭持平一員未差監察茶時之意敢啓傳曰知道
정조 23년
李翊模啓曰玉堂備員間視事頉稟之意敢啓傳曰知道
정조 23년
傳于李翊模曰諸承旨持公事入侍
정조 23년
沈象奎啓曰義禁府都事來言時囚無得過三日滯囚曾有定式矣時囚罪人元有朋鄭光賓當爲捧供而知義禁徐邁修未肅拜同義禁李基讓赴燕一員未差只有判義禁洪檍一人無以備員擧行云知義禁徐邁修卽爲牌招何如傳曰允赴燕堂上許遞令該曹口傳差出可也
정조 23년
以知義禁徐邁修牌不進推考傳旨傳于沈象奎曰許遞一體口傳差代
정조 23년
李翊模啓曰吏曹郞廳來言承旨有闕政事取稟傳曰在外承旨許遞與未差之代前望單子入之待下批牌招
정조 23년
承旨前望單子入之李集斗趙弘鎭落點
정조 23년
吏曹口傳政事以黃昇源爲知義禁金達淳爲同義禁
정조 23년
沈象奎啓曰新除授知義禁黃昇源同義禁金達淳卽爲牌招以爲備員開坐之地何如傳曰允
정조 23년
以承旨房望傳于李集斗曰房仍前望單子入之
정조 23년
承旨前望單子入之李尙度韓用鐸落點
정조 23년
李集斗啓曰新除授承旨李尙度韓用鐸卽爲牌招何如傳曰允
정조 23년
韓用鐸啓曰卽者義禁府都事來言時囚罪人元有朋鄭光賓當爲捧供而判義禁洪檍知義禁趙鎭寬身病猝重知義禁黃昇源牌不進只有同義禁金達淳一人不得備員開坐云判義禁洪檍知義禁趙鎭寬黃昇源竝卽牌招以爲備員擧行之地何如傳曰開坐間鄭光賓姑放
정조 23년
李集斗啓曰吏曹郞廳來言臺諫有闕政事取稟傳曰明日爲之
정조 23년
李翊模以禮曹言啓曰來十二月二十四日行宗廟景慕宮臘享大祭與宣陵國忌正日相値親祭取稟不得循例擧行何以爲之乎敢稟傳曰攝儀可也
정조 23년
沈象奎以兵曹言啓曰今月二十六日一羽禁軍番次矣該番將有闕之代依例口傳差出何如傳曰允
정조 23년
兵曹口傳政事以南正奎爲羽林將
정조 23년
沈象奎以訓鍊都監言啓曰今十月二十四日景慕宮展拜時因兵曹節目金虎門軍三十名除出把摠金宅和哨官張鉉擧率領挾輦侍衛集春營軍五十名哨官沈學祖領赴于都領營門東營軍三十名哨官金壽玉率領宮大門外把守還官後各還直所而竝待標信擧行之意敢啓傳曰知道
정조 23년
沈象奎以御營廳言啓曰今十月二十四日景慕宮展拜時依兵曹節目弘化門入直軍五十名集春營入直軍五十名除出大將臣李得濟率領弘化門外分左右排立解嚴後各還本處入直而竝待標信擧行之意敢啓傳曰知道
정조 23년
沈象奎以御營廳言啓曰本廳千摠李漸運身病甚重勢難察任改差何如傳曰允
정조 23년
韓用鐸以義禁府言啓曰政院啓辭批旨內開坐間鄭光賓保放事命下矣時囚罪人鄭光賓保放之意敢啓傳曰知道
정조 23년
刑曹啓目粘連橫城縣監鄭來升矣李士龍良賤辨別事査啓判付內該邑數遞之餘特敎相換屬耳縣監鄭來升姑先從重推考罪杖一百收贖公罪施行何如判付啓依允爲旀議減一等爲良如敎
정조 23년
行大司諫李尙度司諫朴崙壽啓曰臣等於昨日詣臺憲臣只有二人執義趙弘鎭謂有情勢直爲出去持平南履翼仍任前職以憲府不備依例姑停而退矣卽接夜出小報憲臺承牌更爲詣臺則所當相報臣等聯參合啓臺體卽然而迭出姑停漠未聞知致使莫重合啓未免闕却至被承宣之請推此莫非臣等昏謬不職之罪其何可一刻晏然於臺次乎請命遞斥臣等之職答曰勿辭亦勿退待
정조 23년
司諫朴崙壽啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上臺臣去就不輕而重昨日憲臺始以情勢而出去終又承牌而詣臺畢竟再出姑停因致合辭闕啓有違格例事涉顚倒雖以喉院事言之憲臣更爲詣臺雖出姑停諫院旣有無故行公之員則固當以合啓之意據例退却而乃以違例之姑停遽又呼望以致一日再停揆以事體亦涉不愼請執義趙弘鎭施以罷職不敍之典當該承旨亦施罷職之典新除授獻納金熙周時在慶尙道安東地司憲府行大司憲宋煥箕時在忠淸道懷德地掌令李益洙時在慶尙道善山地掌令洪時在軍威地持平康聖翊時在全羅道濟州地請竝斯速乘馹上來事下諭答曰不允末端事下諭事依啓
정조 23년
右議政李時秀箚曰伏以臣濫據匪據已過半載觸事昏謬無往非罪居常愧懼惟大何是竢乃者咨文事其慢忽顚錯之罪尤非尋常僨誤之比夫表咨等文書關係何如査對考覈法意又何如雖槐院撰進六曹參坐而主其事者政府也臣乃矇不省察任其錯誤論其罪犯實在於臣而撰進之文任參坐之諸堂竝被譴罰顧臣獨以職秩之有異晏然倖逭不但臣心之萬萬惶愧在朝家綜核之政豈容如是逬出胥命未蒙恩勘參班是急不敢屢瀆歷宵慙訟靡所容措玆敢略控短箚仰塵崇聽伏乞聖明亟降威罰以尊國體以安私心焉取進止答曰省箚具悉卿懇胥命足矣何更自引卿須安心視事仍傳于李翊模曰此批答遣史官傳諭其時槐院適無公事堂上行公者文書監進之凡堂替當坐罷況於其中有吏戶判重任乎該堂等依參坐堂上例越俸以便卿心此意傳諭
정조 23년
行左承旨曺允大疏曰伏以合辭事體何等嚴重而昨日兩司之各出姑停可謂前所未有喉院之未卽登時覺察退却不捧卽是昏謬不職之罪而昨旣蒙特推之恩未敢爲更引之計惶恧之極無所自容乃者臺啓峻發當該承旨纔已譴罷矣原啓雖以當該爲言而伴直一院與共周旋其所做錯本無異同諉罪僚員晏然倖免揆以廉防實難自安玆敢忙陳短章徑出禁扃伏乞聖明俯垂鑑諒亟削臣職以安私分以肅朝綱焉臣無任云云答曰省疏具悉情勢似然本職許遞
정조 23년
執義趙弘鎭疏曰伏以臣之庸愚譾劣固不合於三司之任況今年衰病痼陳力無望而特蒙天地父母曲保再生之恩拔之衆棄之中置之宿趼之地館銜除旨聯翩於數月之內朽骨復肉枯荄回春闔族感恩隕結是圖不顧廉防冒就靑綾之直亦屢矣昨又移除亞憲旣參班而肅命以臣湯火坑坎生死向前之心如例詣臺豈敢逡巡而第臣於臺銜有世所共知之情勢曾於年前臣之再從兄尙鎭除拜都憲猥陳情勢獲蒙曲諒之盛德卽得恩遞今臣情勢卽臣從兄之情勢也從兄旣得於前則臣敢不仰干於今日乎昨敢違牌則喉院不使呼望至於一日之內兩司各出姑停此皆臣昏迷憒憒之致而臺體之壞損無復餘地慙惶之極尤難仍冒玆敢冒萬死呼籲於崇嚴之下伏乞俯賜鑑諒亟削臣職俾安私分仍治臣瀆擾之罪以肅朝綱千萬幸甚臣無任云云省疏具悉爾之所辭可謂皮不存者
정조 23년
戶曹參判李基讓疏曰伏以臣昨已陛辭方到高陽矣京闕漸遠益不勝戀結之忱仍念臣所帶度支佐貳金吾春秋兼銜方當出疆之辰揆以事例不可仍據玆敢從縣道拜陳短章仰籲伏乞聖慈俯垂諒察亟許鐫改以存公格以安私分千萬幸甚臣無任云云答曰省疏具悉疏辭下該曹稟處
정조 23년
己未十月二十三日辰時上御誠正閣諸承旨持公事入侍時行左承旨曺允大行右承旨李翊模左副承旨沈象奎右副承旨徐有聞記事官洪奭周金啓溫記注官承應祚記事官李存秀以次進伏訖命有聞書祭享單子攝儀訖象奎讀奏江原監司南公轍啓本罪人田春福放送事允大翊模有聞以無公事先退命書傳敎曰明日當由逌瞻門展拜景慕宮該房知悉又命書傳敎曰向以朝士儒生專治朱書者使之聞見錄聞大凡人才之於朝廷係於求之之如何何況讀書之士深自藏修者其肯自至乎譬如玉不自出人自採之鏡不自見人自照之叩之則應其理不忒而宣綸且有月尙未見錄聞今之僞弊經學雖云忌諱而予所求之者旣異於反其所好則何若是泄泄之甚經傳與朱文相須業經則必先篤信朱子專治在其中然而不以一人錄聞豈或世無讀書之士而然歟曰無之則是誣一世也寧有是哉待之之久又不得不煩予一言宜使大臣銓臣方伯之臣聽悉之仍敎曰此傳敎外道則自備局錄報而亦不必用行會之例以此擧行可也命退承史以次退出
정조 23년
行都承旨李集斗坐行左承旨李尙度坐直行右承旨李翊模坐左副承旨李庚運未肅拜右副承旨沈象奎坐同副承旨韓用鐸坐直注書金啓溫仕直一員未差假注書未差事變假注書李允謙仕
정조 23년
上詣景慕宮展拜罷入齋室後內閣政院玉堂藥房口傳問安答曰知道
정조 23년
沈象奎啓曰明日再明日翼陵忌辰祭齋戒正日相値視事頉稟之意敢啓傳曰知道
정조 23년
韓用鐸啓曰行大司憲宋煥箕掌令李益洙洪持平康聖翊在外執義持平一員未差監察茶時之意敢啓傳曰知道
정조 23년
傳于沈象奎曰侍衛軍兵毛具